CELEX: 32004L0101
Language: mt
Date: 2004-10-27 00:00:00
Title: Id-Direttiva 2004/101/KE tal-Parlament Ewropew u tal-Kunsill tas-27 ta' Ottubru 2004 li temenda d-Direttiva 2003/87/KE li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, fir-rigward tal-mekkaniżmi tal-proġett tal-Protokoll ta’ KjotoTest b’rilevanza għaż-ŻEE

13.11.2004   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  L 338/18
               
            ID-DIRETTIVA 2004/101/KE TAL-PARLAMENT EWROPEW U TAL-KUNSILL
      tas-27 ta' Ottubru 2004
      li temenda d-Direttiva 2003/87/KE li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità, fir-rigward tal-mekkaniżmi tal-proġett tal-Protokoll ta’ Kjoto
      (Test b’rilevanza għaż-ŻEE)
      IL-PARLAMENT EWROPEW U L-KUNSILL TA’ L-UNJONI EWROPEA,
      Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 175(1) tiegħu,
      Wara li kkunsidraw il-proposta mill-Kummissjoni,
      Wara li kkunsidraw l-opinjoni tal-Kumitat Ewropew Ekonomiku u Soċjali (1),
      Wara li kkunsidraw l-opinjoni tal-Kumitat tar-Reġjuni,
      Filwaqt li jaġixxu b’mod konformi mal-proċedura stabbilita fl-Artikolu 251 tat-Trattat (2),
      Billi:
      
                  (1)
               
               
                  Id-Direttiva 2003/87/KE (3) tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità sabiex tippromwovi tnaqqis ta’ emissjonijiet tal-gass serra b’mod li jagħti profitt u li jkun ekonomikament effiċjenti, waqt li jiġi rikonoxxut il-fatt li għal żmien fit-tul, l-emissjonijiet globali ta’ gassijiet serra jkunu jridu jitnaqqsu b’madwar 70 % meta mqabbla mal-livelli ta’ l-1990. Il-mira tagħha hi li tikkontribwixxi għat-twettiq ta’ l-impenni tal-Komunità u ta’ l-Istati Membri tagħha sabiex jitnaqqsu l-emissjonijiet ta’ gassijiet serra antropoġeniċi taħt il-Protokoll ta’ Kjoto li ġie approvat bid-Deċiżjoni tal-Kunsill 2002/358/KE tal-25 ta' April 2002 dwar l-approvazzjoni, f’isem il-Komunità Ewropea, tal-Protokoll ta’ Kjoto għall-Konvenzjoni Kwadru tan-Nazzjonijiet Uniti dwar il-Bidla fil-Klima (UNFCCC) u t-twettiq konġunt ta’ l-impenni li hemm fih (4).
               
            
                  (2)
               
               
                  Id-Direttiva 2003/87/KE tiddikjara li r-rikonoxximent ta’ krediti minn mekkaniżmi bbażati fuq proġett sabiex iwettqu l-obbligi sa mill-2005 ser iżidu l-profitt li jista’ jinkiseb mill-fatt illi jintlaħaq tnaqqis ta’ emissjonijiet globali ta’ gass serra u għandhom jiġu previsti b’dispożizzjonijiet li jgħaqqdu l-mekkaniżmi bbażati fuq il-proġett tal-Kjoto inkluża l-Implementazzjoni Konġunta (JI) u l-Mekkaniżmu ta’ Żvilupp Nadif (CDM) ma’ l-iskema tal-Komunità ta’ skambju ta’ emissjonijiet (“l-Iskema tal-Komunità”).
               
            
                  (3)
               
               
                  Meta jingħaqdu l-mekkaniżmi ta’ Kjoto bbażati fuq proġetti ma’ l-iskema tal-Komunità, waqt li tiġi salvagwardjata l-integrità ambjentali tagħha, ikun hemm l-opportunità li jintużaw il-krediti ta’ emissjoni ġġenerati permezz ta’ l-attivitajiet ta’ proġetti eleġibbli taħt l-Artikoli 6 u 12 tal-Protokoll ta’ Kjoto sabiex jiġu sodisfatti l-obbligi ta’ l-Istati Membri taħt l-Artikolu 12 (3) tad-Direttiva 2003/87/KE. Bħala riżultat, dan iżid id-diversità ta’ għażliet ta’ konformità ta’ spiża baxxa fl-iskema tal-Komunità li jwassal għal tnaqqis ta’ l-ispejjeż ġenerali ta’ konformità mal-Protokoll ta’ Kjoto waqt li titjieb il-likwidità tas-suq tal-Komunità tal-kwoti ta’ emissjoni ta’ gass serra. Meta tkun stimulata t-talba għal krediti, kumpanniji tal-Komunità jinvestu fl-iżvilupp u t-trasferiment ta’ teknoloġiji avvanzati u ambjentalment validi u fin-know-how. It-talba għall-krediti CDM tiġi wkoll stimulata u b’hekk il-pajjiżi li qed jiżviluppaw li jospitaw proġetti CDM ikunu mgħejjuna fil-kisba tagħhom għal miri ta’ żvilupp sostenibbli.
               
            
                  (4)
               
               
                  Barra mill użu tal-mekkaniżmi ta’ Kjoto bbażati fuq proġetti mill-Komunità u l-Istati Membri tagħha, u minn kumpanniji u individwi barra mill-iskema tal-Komunità, dawk il-mekkaniżmi għandhom ikunu konnessi ma’ l-iskema tal-Komunità b’tali mod li jiżguraw konsistenza ma’ l-UNFCCC u l-Protokoll ta’ Kjoto u mad-deċiżjonijiet sussegwenti adottati taħthom kif ukoll mal-miri u l-arkitettura ta’ l-iskema u tad-dispożizzjonijiet stabbiliti bid-Direttiva 2003/87/KE.
               
            
                  (5)
               
               
                  L-Istati Membri jistgħu jħallu operaturi jużaw reduzzjonijiet ta’ emissjoni ċċertifikati (CERs) mill-2005 u unitajiet ta’ riduzzjoni ta’ emissjonijiet (ERUs) mill-2008 fl-iskema Komunitarja. L-użu ta’ CERs u ERUs mill-2008 hu permess biss sa persentaġġ ta’ l-allokazzjoni għal kull installazzjoni, li jiġi speċifikat minn kull Stat Membru fil-Pjan ta’ l-Allokazzjoni Nazzjonali tiegħu. L-użu jseħħ permezz tal-ħruġ u ċ-ċediment immedjat ta’ kwota waħda bi tpartit ma’ CER jew ERU waħda. Kwota maħruġa bi tpartit ma’ CER jew ERU tkun tikkorrispondi għal dak il-CER jew ERU.
               
            
                  (6)
               
               
                  Ir-Regolament tal-Kummissjoni dwar sistema ta' reġistri li tkun standardizzata u żgura, li tkun adottata skond l-Artikolu 19(3) tad-Direttiva 2003/87/KE u l-Artikolu 6(1) tad-Deċiżjoni Nru. 280/2004/KE1 tal-Parlament Ewropew u tal-Kunsill tal-11 ta' Frar 2004 dwar mekkaniżmu għall-monitoraġġ ta' emissjonijiet ta' gass serra tal-Komunità u għall-implimentazzjoni tal-Protokoll ta' Kjoto (5), jipprovdi għall-proċessi u proċeduri rilevanti fis-sistema ta' reġistri li jiġu wżati fl-użu ta' CERs matul il-perjodu 2005-2007 u perjodi sussegwenti, u fl-użu ta' ERUs matul il-perjodu 2008-2012 u perjodi sussegwenti.
               
            
                  (7)
               
               
                  Kull Stat Membru jiddeċiedi dwar il-limitu għall-użu ta’ CERs u ERUs mill-attivitajiet ta’ proġetti bir-rigward dovut għad-dispożizzjonijiet rilevanti tal-Protokoll ta’ Kjoto u l-Akkordji ta’ Marrakesh, sabiex jintlaħqu l-ħtiġiet tagħhom li l-użu tal-mekkaniżmi għandu jkun supplimentari għall-azzjoni domestika. B’hekk l-azzjoni domestika tkun tikkostitwixxi element sinifikanti ta’ l-isforz li jkun sar.
               
            
                  (8)
               
               
                  Skond il-UNFCCCu l-Protokoll ta’ Kjoto u d-deċiżjonijiet sussegwenti adottati taħthom, l-Istati Membri għandhom iżommu lura milli jużaw CERs u ERUs iġġenerati minn faċilitajiet nukleari sabiex jissodisfaw l-impenji tagħhom taħt l-Artikolu 3 (1) tal-Protokoll ta’ Kjoto u d-Deċiżjoni 2002/358/KE.
               
            
                  (9)
               
               
                  Id-Deċiżjonijiet 15/CP.7 u 19/CP.7 adottati skond il-UNFCCCu l-Protokoll ta’ Kjoto jenfasizzaw li l-integrità ambjentali għandha tintlaħaq permezz ta’ inter alia, modalitajiet, liġijiet u linji gwida sodi għall-mekkaniżmi, prinċipji u regoli qawwija dwar l-użu ta’ l-art, l-użu ġdid ta’ l-art u attivitajiet ta’ afforestazzjoni, u li l-kwistjonijiet dwar in-nonpermanenza, l-addizzjonalità, il-leakage, l-inċertezzi u impatti soċjo-ekonomiċi u ambjentali, inklużi l-impatti fuq il-biodiversità u l-ekosistemi naturali, assoċjati ma’ attivitajiet ta’ proġetti ta’ afforestazzjoni u afforestazzjoni mill-ġdid għandu jittieħed kont tagħhom. Il-Kummissjoni għandha tikkunsidra, fir-reviżjoni tagħha tad-Direttiva fl-2006, dispożizzjonijiet tekniċi dwar in-natura temporanja tal-krediti u l-limitu ta’ 1 % għall-eliġibilità għall-attivitajiet ta’ proġetti ta’ użu ta’ l-art, l-użu ġdid ta’ art u l-afforestazzjoni kif stabbilit fid-Deċiżjoni 17/CP.7, u dispożizzjonijiet dwar ir-riżultat tal-valutazzjoni tar-riskji potenzjali assoċjati ma’ l-użu ta' organiżmi modifikati ġenetikament u speċji barranin li huma potenzjalment invażivi b’attivitajiet ta’ proġetti ta’ l-afforestazzjoni u l-afforestazzjoni mill-ġdid, sabiex iħallu lill-operaturi jużaw CERs u ERUs li jirriżultaw minn attivitajiet ta’ proġetti ta’ l-użu ta’ l-art, l-użu ġdid ta’ l-art u l-afforestazzjoni fl-iskema tal-Komunità mill-2008, skond id-deċiżjonijiet adottati skond il-UNFCCC jew il-Protokoll ta' Kjoto.
               
            
                  (10)
               
               
                  Sabiex jiġi evitat l-għadd doppju, CERs u ERUs ma għandhomx jinħarġu bħala riżultat ta’ attivitajiet ta’ proġetti li jkunu saru fil-Komunità u li jwasslu wkoll għal tnaqqis fi, jew limitazzjoni ta’, emissjonijiet minn installazzjonijiet koperti bid-Direttiva 2003/87/KE, sakemm ma jiġix ikkanċellat numru ekwivalenti ta’ kwoti mir-reġistru ta’ l-Istat Membru ta’ l-oriġini tal-ERUs jew CERs.
               
            
                  (11)
               
               
                  Skond it-Trattati ta’ Adeżjoni rilevanti, għandu jittieħed kont ta’ l-acquis communautaire sabiex jiġu stabbiliti linji bażi għall-attivitajiet ta’ proġetti li jkunu saru f'pajjiżi li jkunu se jaderixxu ma’ l-Unjoni.
               
            
                  (12)
               
               
                  Stat Membru li jawtorizza lill-entitajiet privati jew pubbliċi sabiex jieħdu sehem f'attivitajiet ta’ proġetti jibqa’ responsabbli għat-twettiq ta’ l-obbligi tiegħu taħt il-UNFCCC u l-Protokoll ta’ Kjoto u għandu jiżgura li tali parteċipazzjoni tkun konsistenti mal-linji gwida, modalitajiet u proċeduri adottati rilevanti skond il-UNFCCC jew il-Protokoll ta’ Kjoto.
               
            
                  (13)
               
               
                  Skond il-UNFCCC, il-Protokoll ta’ Kjoto u kwalunkwe deċiżjoni sussegwenti adottata għall-implimentazzjoni tagħhom, il-Kummissjoni u l-Istati Membri għandhom isostnu attivitajiet ta’ żvilupp tal-kapaċitajiet f’pajjiżi li qed jiżviluppaw u f’pajjiżi fejn l-ekonomija tagħhom tkun fi transizzjoni sabiex jgħinuhom jagħmlu użu sħiħ tal-JI u tal-CDM b’mod ta’ appoġġ ta’ l-istrateġiji tagħhom ta’ żvilupp sostenibbli. Il-Kummissjoni għandha teżamina l-isforzi u tirrapporta dwarhom f’dan ir-rigward.
               
            
                  (14)
               
               
                  Kriterji u linji gwida li huma rilevanti fil-konsiderazzjoni ta’ jekk proġetti ta’ produzzjoni ta’ enerġija idroelettrika għandhomx impatti negattivi kemm ambjentali kif ukoll soċjali ġew identifikati mill-Kummissjoni Dinjija dwar id-Digi fir-Rapport tagħha ta’ Novembru tas-sena 2000, “Digi u Żvilupp. Qafas ġdid għat-Teħid ta’ Deċiżjonijiet”, mill-OECD u mill-Bank Dinji.
               
            
                  (15)
               
               
                  Ladarba l-parteċipazzjoni fl-attivitajiet ta’ proġetti JI u CDM hija volontarja, ir-responsabbilità ambjentali u soċjali korporattiva u li wieħed jagħti kont ta’ l-azzjonijiet tiegħu għandhom jiġu msaħħa skond il-paragrafu 18 tal-Pjan ta’ Implimentazzjoni tas-Samit Dinji dwar l-Iżvilupp Sostenibbli. F’dak ir-rigward, il-kumpanniji għandhom jiġu mħeġġa biex itejbu l-prestazzjoni soċjali u ambjentali ta’ attivitajiet ta’ JI u CDM li jipparteċipaw fihom.
               
            
                  (16)
               
               
                  L-informazzjoni dwar l-attivitajiet ta’ proġetti li fihom Stat Membru jipparteċipa jew jawtorizza lill-entitajiet privati jew pubbliċi sabiex jipparteċipaw għandha tkun disponibbli lill-pubbliku skond id-Direttiva 2003/4/KE tal-Parlament Ewropew u tal-Kunsill tat-28 ta’ Jannar 2003 dwar l-aċċess pubbliku għall-informazzjoni ambjentali (6).
               
            
                  (17)
               
               
                  Il-Kummissjoni tista’ tinkludi riferenza għall-impatti fuq is-suq ta’ l-elettriku fir-rapporti tagħha dwar l-iskambju ta’ emissjonijiet u l-użu ta’ krediti minn attivitajiet ta' proġetti.
               
            
                  (18)
               
               
                  Wara d-dħul fis-seħħ tal-Protokoll ta’ Kjoto, il-Kummissjoni għandha teżamina jekk ikunx possibbli li jiġi konkluż ftehim ma’ pajjiżi elenkati fl-Anness B għall-Protokoll ta’ Kjoto li għad iridu jirratifikawh, sabiex ikun previst ir-rikonoxximent ta’ kwoti bejn l-iskema tal-Komunità u l-iskemi obbligatorji ta’ skambju ta’ emissjonjiet ta’ gass serra li jiffissaw limitu massimu għall-emissjonijiet assoluti stabbiliti f'dawk il-pajjiżi.
               
            
                  (19)
               
               
                  Minħabba li l-għan ta’ din id-Direttiva, il-ħolqien ta’ konnessjoni bejn il-mekkaniżmi bbażati fuq proġett ta’ Kjoto u l-iskema tal-Komunità, ma jistax jintlaħaq mill-Istati Membri li jaġixxu individwalment, jista’ għalhekk minħabba l-iskala u l-effetti ta’ din id-Direttiva, jintlaħaq aħjar fuq livell Komunitarju. Il-Komunità tista’ tadotta miżuri, skond il-prinċipju ta’ sussidjarjetà kif stabbilit fl-Artikolu 5 tat-Trattat. Skond il-prinċipju ta’ proporzjonalità, kif stabbilit f’dak l-Artikolu, din id-Direttiva ma tmurx lil hinn minn dak li hu meħtieġ sabiex jintlaħaq dak il-għan.
               
            
                  (20)
               
               
                  Id-Direttiva 2003/87/KE għandha għalhekk tiġi emendata għaldaqstant,
               
            ADOTTAW DIN ID-DIRETTIVA:
      Artikolu 1
      L-Emendi għad-Direttiva 2003/87/KE
      Id-Direttiva 2003/87/KE hija hawnhekk emendata kif ġej:
      
                  1)
               
               
                  Fl-Artikolu 3, il-punti li ġejjin għandhom jiġu miżjuda:
                  
                              “(k)
                           
                           
                              ‘Parti għall-Anness I’ tfisser Parti elenkata fl-Anness I ta’ l-UNFCCC li rratifikat il-Protokoll ta’ Kjoto kif speċifikat fl-Artikolu 1(7) tal-Protokoll ta’ Kjoto;
                           
                        
                              (l)
                           
                           
                              ‘attività ta’ proġett’ tfisser attività ta’ proġett approvata minn Parti waħda jew aktar għall-Anness I skond l-Artikolu 6 jew l-Artikolu 12 tal-Protokoll ta’ Kjoto u d-deċiżjonijiet adottati skond il-UNFCCC jew il-Protokoll ta’ Kjoto;
                           
                        
                              (m)
                           
                           
                              ‘unità ta’ tnaqqis ta’ emissjoni’ (ERU) tfisser unità maħruġa skond l-Artikolu 6 tal-Protokoll ta’ Kjoto u d-deċiżjonijiet adottati skond il-UNFCCC jew il-Protokoll ta' Kjoto;
                           
                        
                              (n)
                           
                           
                              ‘tnaqqis ta’ emissjoni ċċertifikata’ (CER) tfisser unità maħruġa skond l-Artikolu 12 tal-Protokoll ta’ Kjoto u d-deċiżjonijiet adottati skond il-UNFCCC jew il-Protokoll ta' Kjoto.”
                           
                        
            
                  2)
               
               
                  L-Artikoli li ġejjien għandhom jiddaħlu wara l-Artikolu 11:
                  “Artikolu 11a
                  L-użu ta’ CERs u ERUs minn attivitajiet ta’ proġetti fl-iskema tal-Komunità 1
                  1.   Bla ħsara għall-paragrafu 3 ta’ dan l-Artikolu, l-Istati Membri jistgħu jħallu lill-operaturi jużaw CERs u ERUs minn attivitajiet ta’ proġetti fl-iskema tal-Komunità matul kull perjodu msemmi fl-Artikolu 11(2), sa persentaġġ ta’ l-allokazzjoni lil kull installazzjoni, li jiġi speċifikat minn kull Stat Membru fil-Pjan ta’ Allokazzjoni Nazzjonali tiegħu għal dak il-perjodu. Dan għandu jseħħ permezz tal-ħruġ u ċ-ċediment immedjat ta’ kwota waħda bi tpartit ma’ CER jew ERU wieħed fil-pussess ta’ dak l-operatur fir-reġistru nazzjonali tiegħu.
                  2.   Bla ħsara għall-paragrafu 3, matul il-perjodu msemmi fl-Artikolu 11(1), l-Istati Membri jistgħu jħallu lill-operaturi jużaw CERs minn attivitajiet ta’ proġetti fl-iskema tal-Komunità. Dan għandu jseħħ permezz tal-ħruġ u ċ-ċediment immedjat ta’ kwota waħda minn Stat Membru bi tpartit ma’ CER wieħed. L-Istati Membri għandhom jikkanċellaw CERs li jkunu ġew użati minn operaturi matul il-perjodu msemmi fl-Artikolu 11(1).
                  3.   Il-CERs u l-ERUs kollha li jinħarġu u li jistgħu jiġu wżati skond il-UNFCCCu l-Protokoll ta’ Kjoto u d-deċiżjonijiet sussegwenti adottati taħthom jistgħu jintużaw fl-Iskema tal-Komunità: ħlief għal dawn li ġejjin:
                  
                              (a)
                           
                           
                              B’rikonoxximent li skond il-UNFCCC u l-Protokoll ta’ Kjoto u deċiżjonijiet sussegwenti adottati taħthom, l-Istati Membri għandhom iżommu lura milli jużaw CERs u ERUs iġġenerati minn faċilitajiet nukleari sabiex jissodisfaw l-impenni tagħhom taħt l-Artikolu 3 (1) tal-Protokoll ta’ Kjoto u d-Deċiżjoni 2002/358/KE, li l-operaturi għandhom iżommu lura milli jużaw CERs u ERUs iġġenerati minn tali faċilitajiet fl-iskema tal-Komunità matul il-perjodu msemmi fl-Artikolu 11(1) u l-ewwel perjodu ta’ ħames snin imsemmi fl-Artikolu 11(2);
                              u
                           
                        
                              (b)
                           
                           
                              l-użu ta’ l-art, użu ġdid ta’ l-art u attivitajiet ta’ forestrija.
                           
                        Artikolu 11b
                  L-attivitajiet tal-proġett
                  1.   L-Istati Membri għandhom jieħdu kull miżura neċessarja sabiex jiżguraw li l-linji bażi għall-attivitajiet tal-proġetti, kif definiti minn deċiżjonijiet sussegwenti adottati taħt il-UNFCCC jew il-Protokoll ta’ Kjoto li jkunu saru f’pajjiżi li iffirmaw it-Trattat ta’ Adeżjoni ma’ l-Unjoni jkunu kompletament konformi ma’ l-acquis communautaire, inklużi d-derogi temporanji stabbiliti f’dak it-Trattat ta’ Adeżjoni.
                  2.   Ħlief kif previst fil-paragrafi 3 u 4, l-Istati Membri li jospitaw attivitajiet ta’ proġetti għandhom jiżguraw li ma jinħarġu ebda ERUs jew CERs għal tnaqqis jew limitazzjoni ta’ emissjoni ta’ gass serra minn stallazzjonijiet koperti b’din id-Direttiva.
                  3.   Sal-31 ta’ Diċembru 2012, għall-attivitajiet ta’ proġetti tal-JI u l-CDM li jnaqqsu jew jillimitaw direttament l-emissjonijiet ta’ installazzjoni fil-kamp ta’ applikazzjoni ta’ din id-Direttiva, ERUs u CERs jistgħu jinħarġu biss jekk numru ekwivalenti ta’ kwoti jiġu kkanċellati mill-operatur ta’ dik l-istallazzjoni.
                  4.   Sal-31 ta’ Diċembru 2012, għall-attivitajiet dwar proġetti tal-JI u l-CDM li jnaqqsu jew jillimitaw indirettament il-livell ta’ l-emissjoni ta’ stallazzjonjiet fil- kamp ta’ l-applikazzjoni ta’ din id-Direttiva, ERUs u CERs jistgħu jinħarġu biss jekk numru ekwivalenti ta’ kwoti jiġu ikkanċellati mir-reġistru nazzjonali ta’ l-Istat Membru ta’ l-oriġini tal-ERUs jew tal-CERs.
                  5.   Stat Membru li jawtorizza lill-entitajiet privati jew pubbliċi biex jipparteċipaw f'attivitajiet ta’ proġetti għandu jibqa’ responsabbli għat-twettiq ta’ l-obbligi tiegħu taħt il-UNFCCC u l-Protokoll ta’ Kjoto u għandu jiżgura li tali parteċipazzjoni tkun konsistenti mal-linji gwida, modalitajiet u proċeduri adottati rilevanti skond il-UNFCCC jew il-Protokoll ta’ Kjoto.
                  6.   Fil-każ ta’ attivitajiet ta’ proġetti ta’ produzzjoni ta’ enerġija idroelettrika b’kapaċità ta’ ġenerazzjoni li taqbeż l-20 MW, l-Istati Membri għandhom jiżguraw, meta japprovaw tali attivitajiet ta’ proġetti, li l-kriterji u l-linji gwida internazzjonali rilevanti, inklużi dawk li hemm fir-Rapport ta' Novembru tas-sena 2000 mill-Kummissjoni Dinjija dwar id-Digi, ‘Digi u Żvilupp-Qafas ġdid għat-Teħid ta’ Deċiżjonijiet’ fir-Rapport Finali ta’ Novembru tas-sena 2000 tal-Kummissjoni Dinjija dwar id-Digi, ikunu rrispettati matul l-iżvilupp ta’ tali attivitajiet ta’ proġetti.
                  7.   Dispożizzjonijiet għall-implimentazzjoni tal-paragrafi 3 u 4, b’mod partikolari fir-rigward ta’ l-evitar ta’ għadd doppju, u kwalunkwe dispożizzjoni meħtieġa għall-implimentazzjoni ta’ paragrafu 5 fejn il-parti ospitanti tissodisfa l-ħtiġiet ta’ eliġibilità kollha għall-attivitajiet ta’ proġetti tal-JI, għandhom jiġu adottati skond l-Artikolu 23(2).”
               
            
                  3)
               
               
                  L-Artikolu 17 għandu jiġi mibdul b’dan li ġej:
                  “Artikolu 17
                  L-aċċess għall-informazzjoni
                  Id-Deċiżjonijiet dwar l-allokazzjoni ta’ kwoti, l-informazzjoni dwar l-attivitajiet ta’ proġetti fejn Stat Membru jipparteċipa jew jawtorizza lill-entitajiet privati jew pubbliċi biex jipparteċipaw, u r-rapporti dwar l-emissjonijiet meħtieġa fil-permess dwar l-emissjoni ta’ gass serra u li jinżamm mill-awtorità kompetenti, għandhom ikunu aċċessibbli lill-pubbliku skond id-Direttiva 2003/4/KE.”
               
            
                  4)
               
               
                  Fl-Artikolu 18, is-subparagrafu li ġej għandu jiġi miżjud:
                  “L-Istati Membri għandhom b’mod partikulari jiżguraw li jkun hemm koordinazzjoni bejn il-punt fokali tagħhom sabiex jiġu approvati attivitajiet ta’ proġetti skond l-Artikolu 6(1)(a) tal-Protokoll ta’ Kjoto u l-awtorità nazzjonali nominata tagħhom għall-implimentazzjoni ta’ l-Artikolu 12 tal-Protokoll ta’ Kjoto rispettivament nominati skond deċiżjonijiet sussegwentement adottati taħt l-UNFCCC jew il-Protokoll ta’ Kjoto.”
               
            
                  5)
               
               
                  F’paragrafu 3 ta’ l-Artikolu 19 is-sentenza li ġejja għandha tiġi miżjuda:
                  “Dak ir-Regolament għandu jinkludi wkoll dispożizzjonijiet dwar l-użu u l-identifikazzjoni ta’ CERs u ERUs fl-iskema tal-Komunità u dwar il-monitoraġġ tal-livell ta’ tali użu.”
               
            
                  6)
               
               
                  L-Artikolu 21 huwa emendat kif ġej:
                  
                              (a)
                           
                           
                              F'paragrafu 1 it-tieni sentenza għandha tiġi mibdula b'dan li ġej:
                              “Dan ir-rapport għandu jagħti kas b’mod partikulari ta’ l-arranġamenti għall-allokazzjoni ta’ kwoti, l-użu ta’ ERUs u CERs fl-iskema tal-Komunità, l-operat tar-reġistri, l-applikazzjoni tal-linji gwida dwar ir-rappurtaġġ u l-monitoraġġ, il-verifika u l-kwistjonijiet dwar il-konformità mad-Direttiva u t-trattament fiskali ta’ kwoti, jekk ikun hemm.”
                           
                        
                              (b)
                           
                           
                              Paragrafu 3 għandu jiġi mibdul b’dan li ġej:
                              “3.   Il-Kummissjoni għandha torganizza skambju ta’ informazzjoni bejn l-awtoritajiet kompetenti ta’ l-Istati Membri dwar l-iżviluppi dwar il-kwistjonijiet ta’ kwoti, l-użu ta’ ERUs u CERs fl-iskema tal-Komunità, l-operat tar-reġistri, il-monitoraġġ, ir-rappurtaġġ, il-verifika u l-konformità.”
                           
                        
            
                  7)
               
               
                  L-Artikolu li ġej huwa mdaħħal wara l-Artikolu 21:
                  “Artikolu 21a
                  L-appoġġ ta’ attivitajiet ta’ żvilupp ta' kapaċità
                  Skond il-UNFCCC, il-Protokoll ta’ Kjoto u kwalunkwe deċiżjoni sussegwenti adottata għall-implimentazzjoni tagħhom, il-Kummissjoni u l-Istati Membri għandhom jagħmlu ħilithom sabiex jappoġġaw attivitajiet ta’ żvilupp tal-kapaċitajiet f’pajjiżi li qed jiżviluppaw u f’pajjiżi fejn l-ekonomija tkun fi transizzjoni sabiex jgħinuhom jagħmlu użu sħiħ tal-JI u tal-CDM b’mod ta’ appoġġ ma’ l-istrateġiji tagħhom ta’ żvilupp sostenibbli u sabiex jiffaċilitaw it-tqabbid ta’ entitajiet fl-iżvilupp u l-implementazzjoni ta’ proġett ta’ JI u CDM.”
               
            
                  8)
               
               
                  L-Artikolu 30 huwa emendat kif ġej:
                  
                              (a)
                           
                           
                              F’paragrafu 2, punt (d) għandu jiġi sostitwit b’li ġej:
                              
                                          “(d)
                                       
                                       
                                          l-użu ta’ krediti minn attivitajiet ta’ proġetti, inkluż il-bżonn għall-armonizzazzjoni ta’ l-użu permess ta’ ERUs u CERs fl-iskema tal-Komunità;”
                                       
                                    
                        
                              (b)
                           
                           
                              f'paragrafu 2 għandhom jiġu miżjuda l-punti li ġejjin:
                              
                                          “(l)
                                       
                                       
                                          l-impatt ta’ l-attivitajiet ta’ proġetti fuq il-pajjiżi ospitanti, b’mod partikulari fuq l-għanijiet ta’ żvilupp tagħhom, kemm ta’ attivitajiet ta’ proġetti ta’ produzzjoni ta’ enerġija idroelettrika JI u CDM b’kapaċità ta’ ġenerazzjoni ta’ aktar minn 500 MW li għandhom impatti ambjentali jew soċjali negattivi ġew approvati, u l-użu futur ta’ CERs jew ERUs li jirriżultaw minn kwalunkwe attività ta’ proġetti tali ta’ produzzjoni ta’ enerġija idroelettrika fl-iskema tal-Komunità;
                                       
                                    
                                          (m)
                                       
                                       
                                          is-sostenn ta’ sforzi għall-ħolqien ta’ kapaċitajiet f'pajjiżi li qed jiżviluppaw u f’pajjiżi b’ekonomiji tranżitorji;
                                       
                                    
                                          (n)
                                       
                                       
                                          il-modalitajiet u proċeduri għall-approvazzjoni ta’ l-Istati Membri ta’ attivitajiet ta’ proġetti domestiċi u għall-ħruġ ta’ kwoti fir-rigward ta’ tnaqqis jew limitazzjonijiet ta’ emissjonijiet li jirriżultaw minn tali attivitajiet mill-2008;
                                       
                                    
                                          (o)
                                       
                                       
                                          dispożizzjonijiet tekniċi dwar in-natura temporanja tal-krediti u l-limitu ta’ 1 % għall-eliġibilità għall-użu ta’ l-art, użu ġdid ta’ l-art u attivitajiet ta’ proġetti ta’ afforestazzjoni kif stabbilit fid-Deċiżjoni 17/CP.7, u d-dispożizzjonijiet dwar ir-riżultat tal-valutazzjoni ta’ riskji potenzjali assoċjati ma’ l-użu ta’ l-organiżmi modifikati ġenetikament u speċji barranin li huma potenzjalment invażivi b’attivitajiet ta’ proġetti ta’ afforestazzjoni u afforestazzjoni mill-ġdid sabiex iħallu lill-operaturi jużaw CERs u ERUs li jirriżultaw mill-użu ta’ l-art, użu ġdid ta’ l-art u attivitajiet ta’ proġetti ta’ afforestazzjoni fl-iskema tal-Komunità mill-2008, skond id-deċiżjonijiet adottati skond il-UNFCCC u l-Protokoll ta’ Kjoto.”
                                       
                                    
                        
                              (ċ)
                           
                           
                              Paragrafu 3 għandu jiġi mibdul b'dan li ġej:
                              “3.   Qabel kull perjodu msemmi fl-Artikolu 11(2), kull Stat Membru għandu jippublika fil-pjan ta’ l-allokazzjoni nazzjonali tiegħu l-użu previst ta’ ERUs u CERs u l-persentaġġ massimu ta’ l-allokazzjoni għal kull stallazzjoni li l-operaturi jistgħu jużaw ERUs u CERs fl-iskema tal-Komunità għal dak il-perjodu. L-użu totali ta’ ERUs u CERs għandu jkun konsistenti ma’ l-obbligi supplimentari rilevanti taħt il-Protokoll ta’ Kjoto u l-UNFCCC u d-deċiżjonijiet adottati taħthom.
                              L-Istati Membri għandhom, skond l-Artikolu 3 tad-Deċiżjoni Nru. 280/2004/KE, jirrappurtaw lill-Kummissjoni kull sentejn dwar kemm l-azzjoni domestika attwalment tikkostitwixxi element sinifikanti ta’ l-isforzi magħmula f’livell nazzjonali, kif ukoll safejn l-użu tal-mekkaniżmi dwar il-proġetti hu attwalment supplimentari għall-azzjoni domestika u l-proporzjon ta’ bejniethom, skond id-dispożizzjonijiet rilevanti tal-Protokoll ta’ Kjoto (*) u d-deċiżjonijiet adottati taħthom. Il-Kummissjoni għandha tirrapporta dwar dan skond l-Artikolu 5 tad-Deċiżjoni msemmija. Fid-dawl ta’ dan ir-rapport, il-Kummissjoni għandha, jekk xieraq, tagħmel proposti leġiżlattivi jew oħrajn sabiex tikkomplementa id-dispożizzjonijiet minn Stati Membri biex tiżgura li l-użu tal-mekkaniżmi hu supplimentari għall-azzjoni domestika fil-Komunità.”
                              
                                 (*)  Ġ U L 49, tad-19.2.2004, p. 1."
						
                           
                        
            
                  9)
               
               
                  Fl-Anness III il-punt li ġej għandu jiġi miżjud: Fl-Anness V il-punt li ġej huwa miżjud:
                  
                              “12.
                           
                           
                              Il-pjan għandu jispeċifika l-ammont massimu ta' CERs u ERUs li jista’ jintuża minn operaturi fl-iskema tal-Komunità bħala persentaġġ ta’ l-allokazzjoni tal-kwoti għal kull stallazzjoni. Il-persentaġġ għandu jkun konsistenti ma’ l-obbligi supplimentari ta’ l-Istati Membri taħt il-Protokoll ta’ Kjoto u d-deċiżjonijiet adottati skond il-UNFCCC jew il-Protokoll ta’ Kjoto.”
                           
                        
            Artikolu 2
      L-Implimentazzjoni
      1.   L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma’ din id-Direttiva sat-13 ta’ Novembre 2005. Għandhom minnufih jinformaw lill-Kummissjoni b’dan.
      Meta l-Istati Membri jadottaw dawn il-miżuri, għandu jkollhom referenza għal din id-Direttiva jew ikunu akkompanjati minn tali referenza fl-okkażjoni tal-pubblikazzjoni uffiċċjali tagħhom. Il-metodi ta’ kif issir tali referenza għandhom jiġu stabbiliti mill-Istati Membri.
      2.   L-Istati Membri għandhom jikkomunikaw lill-Kummissjoni t-test tad-dispożizzjoni tal-liġi nazzjonali, li huma jadottaw fil-qasam kopert minn din id-Direttiva. Il-Kummissjoni għandha tgħarraf lill-Istati Membri l-oħra b’dan.
      Artikolu 3
      Id-dħul fis-seħħ
      Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċċjali ta’ l-Unjoni Ewropea.
      Artikolu 4
      Indirizzati
      Din id-Direttiva hija indirizzata lill-Istati Membri.
      
         Magħmula fi Strasburgu, nhar it-28 ta’ Ottubru 2004
         
            
               Għall-Parlament Ewropew
            
            
               Il-President
            
            J. BORRELL FONTELLES
         
         
            
               Għall-Kunsill
            
            
               Il-President
            
            A. NICOLAI
         
      
      
         (1)  ĠU C 80, tat-30.3.2004, p 61
      
      
         (2)  L-opinjoni tal-Parlament Ewropew ta’ l-20 ta’ April 2004 (għada mhix pubblikata fil-Ġurnal Uffiċjali) u d-Deċiżjoni tal-Kunsill tat-13 ta’ Settembru 2002 (għada mhix pubblikata fil-Ġurnal Uffiċjali).
      
         (3)  ĠU L 275, tal-25. 10. 2003, p. 32.
      
         (4)  ĠU L 130, tal-15.5.2002, p. 1.
      
         (5)  ĠU L 49, tad-19.2.2004, p. 1
      
      
         (6)  ĠU L 41, ta’ l-14.2.2003, p. 26.